Zimbabwessa sattuneen lentoturman neljä matkustajaa olivat suomalaisia, vahvistaa ulkoministeriö. Turma sattui perjantaina aamulla.

UM on saanut Zimbabwen viranomaisilta vahvistuksen, että neljä suomalaista on menehtynyt pienkoneonnettomuudessa Masvingossa. Yksityisyyden suojan vuoksi UM ei kommentoi uhreja koskevia yksityiskohtia. — Ulkoministeriö (@Ulkoministerio) 24. marraskuuta 2018

Cessna S206 -koneessa oli suomalaisnelikon lisäksi lentäjä. He kaikki saivat surmansa.

Kone oli noussut Chiredzin lähellä sijaitsevalta kentältä ja oli matkalla Victorian putouksille. Sää oli ollut pilvinen.

Ulkoministeriö ei kerro, millä asialla suomalaiset olivat Zimbabwessa. Myöskään suomalaisuhrien sukupuolta tai ikää ei ole vahvistettu.

Yle Uutisgrafiikka

Lentoturman selvittelyjä seuraa Suomessa myös Onnettomuustutkintakeskus. Johtaja Veli-Pekka Nurmen mukaan Otkes on yrittänyt luoda yhteyttä Zimbabwen viranomaisiin, mutta toistaiseksi tuloksetta.

Otkesilla on kuitenkin valmius auttaa tutkimuksia, jos sitä pyydetään. Ongelma on, ettei Otkesilla ole yleensä asioita hoidettavana tuon alueen viranomaisten kanssa.